Anders Samuelsen (RV), 2003-05-09:
Det er sådan set ikke en uinteressant meningsudveksling, der kom her til sidst, i den forstand at jeg tror, det er utrolig vigtigt at holde sig for øje, når vi taler skattepolitik, at hvis man på nogen måde skal blande skattepolitik med socialpolitik, så skal man kun gøre det ud fra den forudsætning, at skattepolitikken skal medvirke til at sikre, at vi har en finansiering, som gør, at vi kan have vores velfærdsydelser.
Det er på den måde, man skal lave omfordelingspolitik via skattepolitikken.
Hvis man så samtidig holder sig det for øje, som SF's ordfører var inde på her til sidst, at det var utrolig væsentligt, at man kunne gennemskue skattesystemet, så kan vi godt byde over SF, for vi kan opfylde begge dele i Det Radikale Venstres skatteudspil, nemlig et meget, meget enkelt skattesystem, hvor der kun er kommuneskatter og bruttoskat for stort set alle, undtagen for folk, der tjener over en halv million, for der kommer der så også topskat.
Det er det eneste udspil, der kan levere den vare, så er det sagt.
Man kan gå ind og finde det på www.radikale.dk.
I forhold til det socialdemokratiske udspil synes jeg, det er fantastisk positivt, at Socialdemokraterne er kommet på banen med et udspil til lavere skat på arbejde.
På den måde følges Det Radikale Venstre og Socialdemokratiet fortsat ad i den udvikling, som vi har haft også op gennem 1990'erne, hvor vi har forsøgt - beskrevet også af hr. Stavad lige netop i ordvekslingen om marginalskatterne - at få dem ned.
Vi er så enige i målet, inklusive at det også er vigtigt at holde et fokus på beskæftigelseseffekten, som også i det socialdemokratiske udspil er højere end den, som regeringen har været i stand til at præstere i samarbejde med Dansk Folkeparti.
Så langt, så godt.
Jeg vil også anerkende, at med de forudsætninger, som Socialdemokratiet går til det på, er finansieringen i orden. Det er den - igen i modsætning til regeringens og Dansk Folkepartis, for som Dansk Folkepartis ordfører sagde, så er finansieringen en trossag i regeringens udspil, hvorimod den må siges at være peget på i det socialdemokratiske udspil.
Der er alligevel et par elementer, som jeg også godt vil pege på, og sådan skal det være.
Det er et par elementer, som er forskellige fra, hvad Det Radikale Venstre prioriterer, og det er sikkert også derfor, at vi endnu ikke er kommet i den situation, at vi er blevet samlet i ét parti.
For det første er det altså sådan, at jeg er fuldstændig enig med hr. Morten Homann i, at det system, som Socialdemokraterne kommer frem til, er alt for kompliceret.
Det kan gøres meget enklere.
Det har vi vist i vores udspil, hvorfor så ikke tage det?
Derudover synes vi, det er betænkeligt, at Socialdemokraterne delvis imødekommer regeringen i forhold til skattestoppet på ejendomsværdiskatterne.
Det er altså ikke den vej, vi skal gå.
Vi skal ikke imødekomme regeringen der.
Tværtimod skal vi gå den anden vej for at sikre, at vi beskatter immobile indkomster i stedet for mobile indkomster.
Det er den vej, vi skal gå.
For det tredje imødekommer man hundrede procent på de grønne afgifter, og det er også forkert.
Vi skal beskatte ressourcer, og vi skal lette skatten på arbejde.
Det er det mest sociale at gøre. Så hæver man topskatteprocenten, og det er vi også uenige i.
Vi fastholder den hos os, men hæver grænsen, og vi hæver den mere end Socialdemokraterne gør.
Men det er forkert at hæve topskatteprocenten. Så er der aftrapning af børnechecken.
Det er vi hundrede procent imod.
Vi mener, det er ufattelig væsentligt ikke at gå ind og pille ved den.
Vi skal huske på, hvad udgangspunktet var for børnechecken.
Det er sådan set også beskrevet i det socialdemokratiske udspil, hvad udgangspunktet var, og det skal vi altså holde fast i.
Det er et fradrag, fordi man har flere munde at mætte.
Alt andet lige fører det til en øget marginalbeskatning for børnefamilier.
Så kan det godt være, at man kompenserer på andre måder i forhold til børnepasning.
Men hvad så med dem, som ikke vælger f.eks. børnepasning, men klarer det på anden vis?
Alt i alt vil jeg med de her ord sige, at der er elementer i det socialdemokratiske udspil, f.eks. ændringerne på marginalskatterne i slutresultatet, altså et stykke hen ad vejen, som sådan set ligger tæt op ad Det Radikale Venstres udspil.
Og det vil vi godt anerkende at de gør.
Men der mangler forenklingselementerne i det. Vi er som sagt også glade for, at man overhovedet tager fat på debatten.
Jeg er også ret sikker på, at når det kommer dertil, at vi sammen skal forhandle et endeligt forslag til en skattereform, så bliver der tale om reelle forhandlinger og ikke noget med, at man stiller sig op i et hjørne og har nogle ultimative krav på den måde, som det foregår, når regeringen forhandler, hvor det derfor aldrig bliver til noget med reelle forhandlinger. Med det som udgangspunkt vil jeg sige, at jeg synes, det er godt, at Socialdemokraterne på den her måde kommer objektivt på banen.
Der er ting, som vi ikke kan lide.
Men det er et godt udgangspunkt for en diskussion.